Predkladacia správa

V Kyjeve sa 21.-23. mája 2003  bude konať už v poradí piata  paneurópska konferencia ministrov životného prostredia nazvaná “Životné prostredie pre Európu”.
V intenciách rozhodnutí z predchádzajúcich konferencií prebiehali prípravné práce  štvrtej konferencie ministrov životného prostredia hlavne prostredníctvom medzinárodných  organizácií - EHK OSN a OECD. Osobitná pracovná skupina starších vládnych úradníkov v prípravnom procese prerokovávala výsledky pracovných skupín a pripravovala texty výsledných dokumentov pre konferenciu. 
	Proces životné prostredie pre Európu zohráva významnú úlohu pri prehlbovaní dialógu a spolupráce v oblasti životného prostredia v Európe. Vďaka tomu sa venuje zvýšená pozornosť otázkam životného prostredia aj v krajinách s nepriaznivou ekonomickou a sociálnou situáciou. Proces spojil široké spektrum medzinárodných organizácií s efektívnym rozdelením práce a komunikačných kanálov a spoluprácu medzi nimi a  životné prostredie, čo možno chápať ako modelový príklad politickej spolupráce v Európe.
	Z genézy vývoja jednotlivých konferencií z viac ako desaťročného vývoja je možné hodnotiť dosiahnutie významného pokroku, ktorý európske spoločenstvo dosiahlo a neporovnateľný je pokrok dosiahnutý v štátoch strednej a východnej Európy. Od mapovania stavu životného prostredia, zostavenia environmentálneho akčného programu pre Európu, stratégie ochrany biologickej a krajinnej rozmanitosti  sa postupne mohlo hodnotiť ich zavádzanie. Krajiny strednej a východnej Európy intenzívnym úsilím držali krok so snahami európskeho medzinárodného spoločenstva. Osobitne krajiny V4, ako účastníci a spolutvorcovia procesu smerujúceho k zvýšeniu kvality životného prostredia v Európe, sa aktívnym zapojením do iniciatív medzinárodných organizácií a medzinárodných dohovorov zaslúžili o zvýšenie environmentálnej bezpečnosti aj v globálnom merítku. Otvorenie prístupového procesu kandidátskych krajín do Európskej únie znamenalo odrazový mostík k plnohodnotnému začleneniu týchto krajín k jednotnej a environmentálne bezpečnejšej Európe. 
	Súčasťou konferencie sú aj mimoriadne zasadnutia konferencií zmluvných strán dohovorov, na ktorých sa budú schvaľovať konečné znenia protokolov, dopĺňajúcich tieto dohovory. Tak, ako sa v  samotnom materiáli uvádza, SR na konferencii nepodpíše uvedené protokoly, keďže nie je zmluvnou stranou Aarhuského dohovoru a dohovoru o cezhraničných účinkoch priemyselných havárií a Protokol o strategickom environmentálnom hodnotení podpíše v najbližšom čase, vzhľadom na to, že jeho konečný text bol skompletizovaný len nedávno. SR je  pripravená podpísať Rámcový dohovor o ochrane a trvalo udržateľnom rozvoji Karpát, predkladaný na rokovanie vlády ako osobitný materiál, ktorý má za cieľ rozvoj medzinárodnej spolupráce zameranej na racionálne využívanie regiónu Karpát s cieľom rastu potenciálu územia v oblasti sociálnej, hospodárskej a environmentálnej. Po jeho prijatí sa vytvoria podmienky pre spoločné presadzovanie integrovaného manažmentu tvorby a ochrany životného prostredia a racionálneho využívania zdrojov v súlade s princípmi trvalo udržateľného rozvoja.

	Náklady súvisiace s účasťou delegácie SR na konferencii  budú hradené z prostriedkov vysielajúcich organizácií. Vzhľadom na charakter materiálu, neprikladá sa doložka ekonomických vplyvov a vplyvov na zamestnanosť.